LIT คว้า CG ระดับ “ดีเลิศ” 2 ปี ซ้อนมุ่งสู่ทำเนียบหุ้นยั่งยืน THSI
LIT คว้า CG ระดับ “ดีเลิศ” 2 ปี ซ้อนมุ่งสู่ทำเนียบหุ้นยั่งยืน THSI
LIT คว้า CG ระดับ “ดีเลิศ” 2 ปี ซ้อนมุ่งสู่ทำเนียบหุ้นยั่งยืน THSI
31 ต.ค. 2562

นายสมพล เอกธีรจิตต์ กรรมการผู้จัดการ บริษัท ลีซ อิท จำกัด (มหาชน) หรือ LIT เปิดเผยว่า บริษัทฯ ได้รับการประเมินเป็นบริษัทที่มีการกำกับดูแลกิจการที่ดีของบริษัทจดทะเบียนประจำปี 2562 ซึ่ง LIT อยู่ในระดับดีเลิศ (Excellent) หรือ 5 ดาว ต่อเนื่องถึง 2 ปีซ้อน (ปี 2561-2562) สะท้อนให้เห็นว่า LIT ให้ความสำคัญกับการพัฒนาการกำกับดูแลกิจการที่ดีอย่างต่อเนื่อง ควบคู่ไปกับการดำเนินธุรกิจ เพื่อให้องค์กรเติบโตอย่างยั่งยืน อันจะส่งผลให้ผู้ถือหุ้นมีความมั่นใจในการดำเนินการของบริษัท
สำหรับการประเมินการกำกับดูแลกิจการ (CG) จัดโดยสมาคมส่งเสริมสถาบันกรรมการบริษัทไทย (IOD) ร่วมกับตลาดหลักทรัพย์แห่งประเทศไทย (SET) และสำนักงานก.ล.ต ตามโครงการสำรวจการกำกับดูแลกิจการบริษัทจดทะเบียนไทย (Corporate Governance Report of Thai Listed Company (CGR) ซึ่งเป็นโครงการที่มุ่งพัฒนาระดับธรรมาภิบาลของบริษัทจดทะเบียนให้ดำเนินกิจการอย่างโปร่งใส มีจริยธรรม ตรวจสอบได้ และคำนึงถึงผู้มีส่วนได้ส่วนเสียทุกฝ่าย
โดยใช้เกณฑ์การประเมินแบ่งเป็น 5 หมวดหลัก ได้แก่ 1.) สิทธิของผู้ถือหุ้น 2.)  การปฏิบัติต่อผู้ถือหุ้นอย่างเท่าเทียมกัน 3.) บทบาทของผู้มีส่วนได้เสีย  4.) การเปิดเผยข้อมูลและความโปร่งใส และ 5.) ความรับผิดชอบของคณะกรรมการ
นายสมพล กล่าวอีกว่า บริษัทฯ ยังเตรียมเดินหน้าร่วมโครงการการประเมินรายชื่อหุ้นยั่งยืน (Thailand Sustainability Investment) หรือ THSI เพื่อสร้างโอกาสให้บริษัทเป็นที่สนใจจากผู้ลงทุนที่มีแนวคิดด้านการลงทุนอย่างยั่งยืน และยังสามารถนำแบบประเมินความยั่งยืนไปใช้เป็นเครื่องมือสำหรับปรับปรุงและพัฒนาการดำเนินธุรกิจให้ครอบคลุมประเด็นด้าน ESG ตลอดจนสร้างโอกาสในการบริหารจัดการความเสี่ยงในกระบวนการดำเนินงานได้อย่างมีประสิทธิภาพ
“โดยโครงการดังกล่าวจัดขึ้นโดยตลาดหลักทรัพย์แห่งประเทศไทย (SET) ภายใต้แนวคิดในการ “สร้างโอกาสการลงทุนด้วยหุ้นยั่งยืน” ซึ่งจะประเมินจากบริษัทจดทะเบียนที่สมัครใจเข้าร่วมตอบแบบประเมินความยั่งยืนและคัดเลือกหุ้นของบริษัทจดทะเบียนที่มีการดำเนินธุรกิจอย่างยั่งยืนโดยคำนึงถึงสิ่งแวดล้อมและมีความรับผิดชอบต่อสังคม และมีการบริหารงานตามหลักบรรษัทภิบาล (Environmental, Social and Governance หรือ ESG) เพื่อเป็นอีกทางเลือกหนึ่งสำหรับผู้ลงทุนที่ต้องการลงทุนตามแนวทางของการลงทุนอย่างมีความรับผิดชอบ (Responsible Investment)” นายสมพล กล่าว
นอกจากนี้ การที่บริษัทจดทะเบียนที่ได้รับการคัดเลือกให้เป็นรายชื่อหุ้นยั่งยืนนั้น จะสามารถสะท้อนได้ว่าเป็นบริษัทที่มีศักยภาพของการนำแนวคิดด้านความยั่งยืนเข้าเป็นส่วนหนึ่งในกระบวนการดำเนินธุรกิจ และมีการเตรียมพร้อมรับความเสี่ยงใหม่ๆ ที่เกิดขึ้น (Emerging Risks) อีกทั้งมีแนวทางการดำเนินงานเพื่อรองรับและบริหารจัดการประเด็นต่างๆ ที่ชัดเจน เพื่อแสดงให้เห็นถึงความสามารถในการสร้างโอกาสทางธุรกิจพร้อมรับกระแสการเปลี่ยนแปลงของโลก (Global Trends)